**Informatīvais ziņojums**

### **“Par nacionālo pozīciju Nr. 1 “Par Padomes secinājumiem “Ilgtspējīga Eiropas nākotne: ES atbilde Dienaskārtībai 2030 ilgtspējīgai attīstībai”” ”**

Eiropas Savienības (turpmāk – ES) Vispārējo lietu padomē plānots apstiprināt Padomes secinājumus „Ilgtspējīga Eiropas nākotne: ES atbilde Dienaskārtībai 2030 ilgtspējīgai attīstībai” (turpmāk – Padomes secinājumi), atbildot uz Eiropas Komisijas (turpmāk – EK) 2016. gada 22. novembra paziņojumu “Turpmākie pasākumi ilgtspējīgai Eiropas nākotnei. Eiropas rīcība ilgtspējas jomā” COM (2016) 739 (turpmāk – paziņojums) par veicamajiem soļiem ceļā uz ilgtspējīgu Eiropas nākotni.

Abi dokumenti ir vērsti uz Apvienoto Nāciju Organizācijas (ANO) Ilgtspējīgas attīstības dienaskārtības (turpmāk – Dienaskārtība 2030) un izvirzīto Ilgtspējīgas attīstības mērķu (turpmāk – IAM) ieviešanu ES līmenī.

Padomes secinājumu projekts nosaka, ka ilgtspējīga attīstība ir viens no ES virsmērķiem iekšpolitikā un ārpolitikā trīs – sociālajā, vides un ekonomikas – dimensijās, prioritāri atbalstot tos, kuriem ir zemas attīstības izredzes. ES uzdevums ir papildināt dalībvalstu iniciatīvas, koncentrējoties uz tādu rīcībpolitiku, kur ES līdzdalībai ir pievienotā vērtība.

Lai īstenotu Dienaskārtību ES līmenī, dalībvalstis aicina EK ievērot subsidiaritāti, kā arī līdz 2018. gada vidum izstrādāt ieviešanas stratēģiju ES līmenim, t.sk. nosakot jomas, kurās veicami uzlabojumi politikā, likumdošanā, pārvaldībā un politiku ieviešanas instrumentos.

Padomes secinājumi arī aicina ievērot politikas saskaņotību ilgtspējīgai attīstībai, iesaistīt partnerībā privāto sektoru, sociālos partnerus, zinātniekus un pilsonisko sabiedrību, kā arī uzsver globālās izglītības nozīmi attīstībā.

Dalībvalstis aicina EK sagatavot pirmo progresa ziņojumu par Dienaskārtības 2030 ieviešanu ES un tās ārpolitikā ziņošanai 2019. gada ANO Augsta līmeņa politikas forumā. Dalībvalstis apņemas regulāri izvērtēt ES progresu Dienaskārtības 2030 īstenošanā, to skatīt Padomes līmenī un, nepieciešamības gadījumā, sniegt stratēģisku virzību.

Pārresoru koordinācijas centrs (turpmāk – PKC) skata IAM Latvijas plānošanas sistēmas ietvaros, t.sk. Latvijas ilgtspējīgas attīstības stratēģijas līdz 2030. gadam (Latvija 2030) un Nacionālā attīstības plāna 2014.-2020. gadam (NAP2020) starpposma izvērtējuma procesā. Pēc sākotnējas IAM “kartēšanas” pret mērķiem, rezultātiem un to rādītājiem Latvijas plānošanas sistēmā, prioritātes nākotnei noteiks, pamatojoties uz aptaujām, statistikas un sekundāro datu analīzi, finanšu ieguldījumu analīzi un sabiedrisko diskusiju rezultātiem. Latvija 2030 un NAP2020 izvērtējuma ietvaros tiks sagatavoti priekšlikumi Ministru Kabinetam (turpmāk – MK) un Saeimai par aktuālām izmaiņām NAP2020 un identificētajām prioritātēm laika posmā no 2021. gada, ar mērķi sekmēt Latvijas ilgtspējīgu attīstību un sniegt ieguldījumu globālo izaicinājumu risināšanā. Izvērtējuma ziņojumu paredzēts iesniegt MK un Saeimai 2017. gada nogalē. Norit darbs ar rādītāju ietvariem arī globālā (ANO), reģionālā (ES) un tematiskā līmenī, Centrālā statistikas pārvalde veic datu pieejamības analīzi un konsultē ministrijas par rādītājiem.

Nevalstiskās organizācijas, augstskolas, pašvaldības un privātais sektors organizē izglītojošus un informatīvus pasākumus par ANO Ilgtspējīgas attīstības mērķu ieviešanu. Sistemātisku politiku saskaņotību nodrošinās regulāra sadarbība starp dažādām institūcijām, kā arī saikne ar privāto sektoru, nevalstiskajām organizācijām un citām iesaistītajām pusēm, izstrādājot risinājumus un tos īstenojot.

Latvija sniegs ziņojumu “Ilgtspējīgas attīstības mērķu ieviešana Latvijā” ANO Augsta līmeņa politikas forumā 2018. gadā jūlijā. Ziņojums ANO būs pamatots uz MK un Saeimā apstiprināto NAP2020 un Latvija 2030 starpposma vērtējuma ziņojumu.

Turpmākajā darbā nepieciešams arī analizēt nepilnības un trūkumus esošajās ES politikās, kā arī strādāt pie ilgtermiņa vīzijas, rīcībām un ES finanšu instrumentiem, lai nodrošinātu IAM ieviešanu tālākā nākotnē. Šajā procesā Latvija aicina ņemt vērā jau nospraustās ilgtermiņa ES politiskās prioritātes un mērķus, kā arī dažādos ES dalībvalstu attīstības līmeņus, vajadzības un nacionālās prioritātes.

Iesniedzējs: ārlietu ministrs Edgars Rinkēvičs

Vīza: valsts sekretārs Andrejs Pildegovičs

Sīmane, 67082923

mara.simane@pkc.mk.gov.lv